Boer op NK-plaas vermoor: Werker het glo gevlugHennie Oosthuizen en sy vrou, Petra. Foto: Verskaf Die Noord-Kaapse polisie het bevestig die boer wat Vrydagoggend op ‘n plaas buite Groblershoop glo deur ŉ plaaswerker met ŉ mes doodgesteek is, is Hennie Oosthuizen. Volgens lt.kol. Dimakatso Mooi, woordvoerder van die polisie, was Oosthuizen 49 jaar oud. Maroela Media het vroeër berig Oosthuizen het na bewering omstreeks 07:30 met een van die werkers op die plaas in ŉ stryery betrokke geraak nadat Oosthuizen hom oor iets berispe het. Die werker het na sy kamer gegaan om ŉ mes te haal en het Oosthuizen na bewering drie keer in die rug gesteek. Oosthuizen is glo na ŉ kliniek gehaas, maar het kort ná sy aankoms daar gesterf. Volgens inligting op sosiale media het die werker, ŉ 24-jarige Zimbabwiese man, gevlug en het inwoners van die gemeenskap gehelp om hom aan te keer. Mooi kon dit egter nie bevestig nie. “Die verdagte is tans in polisieaanhouding en sal binnekort in die hof verskyn op aanklag van moord,” het sy gesê.